Document ID: 32000D0173

ΑΠΟΦΑΣΗ ΤΗΣ ΕΠΙΤΡΟΠΗΣ
της 16ης Φεβρουαρίου 2000
περί τροποποιήσεως της απόφασης 95/124/ΕΚ για τον καθορισμό του καταλόγου των εγκεκριμένων ιχθυοτροφικών εκμεταλλεύσεων στη Γερμανία
[κοινοποιηθείσα υπό τον αριθμό Ε(2000) 378]
(Κείμενο που παρουσιάζει ενδιαφέρον για τον ΕΟΧ)
(2000/173/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας(1), όπως τροποποιήθηκε τελευταία από την οδηγία 98/45/ΕΚ(2), και ιδίως το άρθρο 6 παράγραφος 3,
Εκτιμώντας τα ακόλουθα:
(1) Τα κράτη μέλη μπορούν να αποκτήσουν, για τις ιχθυοτροφικές εκμεταλλεύσεις που ευρίσκονται σε μη εγκεκριμένη ζώνη όσον αφορά τη λοιμώδη αιματοποιητική νέκρωση (ΛΑΝ) και την ιογενή αιμορραγική σηψαιμία (ΙΑΣ), καθεστώς εγκεκριμένης εκμετάλλευσης απαλλαγμένης από ορισμένες νόσους ιχθύων.
(2) Ο κατάλογος των εγκεκριμένων εκεταλλεύσεων στη Γερμανία καθορίστηκε με την απόφαση 95/124/ΕΚ της Επιτροπής(3), όπως τροποποιήθηκε τελευταία από την απόφαση 1999/521/ΕΚ(4).
(3) Η Γερμανία, με επιστολή της από 17ης Σεπτεμβρίου 1999, υπέβαλε στην Επιτροπή δικαιολογητικά σχετικά με τη χορήγηση, για άλλες ιχθυοτροφικές εκμεταλλεύσεις, του καθεστώτος της εγκεκριμένης εκμετάλλευσης ευρισκόμενης εντός μη εγκεκριμένης ζώνης όσον αφορά τις νόσους ΛΑΝ και ΙΑΣ, καθώς και τις εθνικές διατάξεις που διασφαλίζουν την τήρηση των σχετικών κανόνων για τη διατήρηση της έγκρισης.
(4) Η Επιτροπή και τα κράτη μέλη προέβησαν σε εξέταση των υποβληθέντων από τη Γερμανία δικαιολογητικών για τις εκμεταλλεύσεις αυτές.
(5) Από την εξέταση αυτή προκύπτει ότι ορισμένες εκμεταλλεύσεις ανταποκρίνονται στο σύνολο των απαιτήσεων που προβλέπει το άρθρο 6 της οδηγίας 91/67/ΕΟΚ.
(6) Ως εκ τούτου, οι υπόψη εκμεταλλεύσεις είναι επιλέξιμες για το καθεστώς της εγκεκριμένης εκμετάλλευσης που ευρίσκεται σε μη εγκεκριμένη ζώνη.
(7) Τα ανωτέρω ιχθυοτροφεία θα πρέπει να προστεθούν στον κατάλογο των εκμεταλλεύσεων για τις οποίες έχει ήδη δοθεί έγκριση.
(8) Η Γερμανία, με επιστολή της από 15ης Σεπτεμβρίου 1999, πληροφόρησε την Επιτροπή ότι το ιχθυοτροφείο "Hattop", που ευρίσκεται στη Θουριγγία και συγκαταλέγεται στο παράρτημα της απόφασης 95/124/ΕΚ, έπαυσε να λειτουργεί.
(9) Ως εκ τούτου, το ανωτέρω ιχθυοτροφείο πρέπει να αφαιρεθεί από τον κατάλογο των ήδη εγκεκριμένων εκμεταλλεύσεων.
(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 95/124/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 16 Φεβρουαρίου 2000.

Labels: 12
0
18
6